*Τα Νέα*, 24.10.1950

Ταξιδεύοντας...

Στην Αυστραλία

Σειρά σημειωμάτων του κ. Χρήστου Δ. Λαμπράκη – 8

Β´

Το Περθ είναι η πρωτεύουσα έδρα του Δυτικού Διαμερίσματος. Αρκετά εκτεταμένη πόλη, χτίστηκε στις όχθες του ποταμού των Κύκνων, που σ’ αυτό το σημείο φαρδαίνει σε πλατύ λίμνασμα, χωρίζοντάς την σε δυο τμήματα, το βορεινό και το νότιο. Το φυσικό της πλαίσιο είναι τα χαμηλά υψώματα, καταπράσινα απ’ τα δέντρα που ξεφυτρώνουν μέσα από ένα άλλο δάσος φτέρες και χαμόχορτα. Ωστόσο ο Δήμος μετακόμισε τη βλάστηση στο αστικό κέντρο – άφθονα τα πάρκα, η χλόη – μπορώντας να την διατηρήση φρέσκια με τον ποταμό στο πλάι. Ένας δεσμός παραπάνω με την Αγγλική πολεοδομία. Το Περθ φέρνει στο νου, με πρώτο βλέμμα, επαρχιακό κέντρο της Αγγλίας. Όπως και στη μητρόπολη, το διέπει η ίδια ευθυδρομία, η καθαριότητα των δρόμων, η κρύα μικροαστική ατμόσφαιρα. Η κίνηση φοβερά άτονη και περιωρισμένη στις ώρες εργασίας. Μετά σιγανεύουν και παύουν όλα. Η ζωή εντείνεται λίγο τους καλοκαιρινούς μήνες με τις λεμβοδρομίες, τους κωπηλατικούς αγώνες και την ιστιοπλοΐα, μεταφέροντας το ενδιαφέρον προς τον ποταμό.

Αν κανένας ψάξη να ιδή πώς είναι oι κατοικίες των πολιτών, δεν πρέπει να χάση τον καιρό του στο εσωτερικό της πόλης. Γιατί μόνο μαγαζιά και γραφεία θα βρη. Τα σπίτια είναι χτισμένα μακρύτερα, στο μήκος των λεωφόρων, όταν αυτές, αφήνοντας την πηχτή ατμόσφαιρα της πολιτείας ξετυλίγονται προς την εξοχή. Εδώ τις πλαισιώνουν τα ιδιόκτητα – σπάνια να κατοική εργάτης σε σπίτι νοικιασμένο – «cottages» στο Αγγλικό στυλ, με πέτρινους ασουβάντιστους τοίχους κι έναν κήπο τριγύρω. Το μειονέκτημα του συστήματος είναι η απόσταση που παρεμβάλλεται ανάμεσα από τα σπίτια των υπαλλήλων και τα γραφεία τους. Και έτσι βλέπομε τον καθένα να υποχρεώνεται στην αγορά του αυτοκινήτου, για λόγους που θα δούμε και αύριο. Παρ’ όλα αυτά, η μεγαλύτερη δυσκολία θα ήταν το σχολικό ζήτημα για τα παιδιά, εάν δεν επρονοούσε το Κράτος να τα ιδρύση στα επικαιρότερα σημεία του εξωαστικού χώρου. Υπολογίστηκε μάλιστα ότι σήμερα εργάζονται στην Αυστραλία περισσότερα από δέκα χιλιάδες σχολειά, αριθμός υπέρογκος συγκρινόμενος με τον λιγοστό ακόμα πληθυσμό της. Η αγραμματωσύνη κι ο αλφαβητισμός τίθενται έτσι σ’ αδιάκοπην αποτυχία κι υποχωρούν σταθερά. Πανεπιστήμιο συντηρείται από την κάθε επαρχιακή «πρωτεύουσα». Σχετικά με τη μόρφωση, η Κυβέρνηση ενεργεί τώρα έτσι, ώστε να διδάσκωνται διαδοχικά όλα τα μεταναστευτικά κύματα της Ευρώπης, που μεταφέρουνε συνήθως άτομα των χαμηλότερων κοινωνικών στρωμάτων και, φυσικά, αμόρφωτα. Δεν παρατήρησα πάλι μια γερά ωργανωμένη μετεκπαίδευση, απόλυτα απαραίτητη σ’ αυτήν την περίσταση. Παρά τις ποικίλες ευκολίες και την υποχρεωτική μόρφωση, το επίπεδο των Αυστραλών βρίσκεται ακόμα σε υποδεέστερη μοίρα συγκρινόμενο με των Ευρωπαίων.

Στην Μελβούρνη η κατάσταση είναι κάπως διαφορετική. Είναι λιμάνι που μετράει τα εκατομμύριο, πρωτεύουσα της περιοχής της Βικτώριας, στην Νοτιοανατολική Αυστραλία. Η πόλη καθ’ εαυτήν δεν έχει ενδιαφέρον όπως το Σίδνεϋ ή η Αδελαΐδα. Η άχαρη Βικτωριανή αρχιτεκτονική γεμίζει κι εδώ τους δρόμους. Λίγη καλυτέρευση σημειώνεται στον τρόπο της ζωής, η οποία με βάση την Ευρώπη, δεν παύει ποτέ να είναι αρκετά ανυπόφορη. Για τον περαστικό επισκέπτη, η μόνη λύση που δίνεται είναι οι εκδρομές. Νοικιάζοντας ένα αυτοκίνητο, μπορεί να κάμη ωραιότατες περιοδείες από το ένα στ’ άλλο κέντρο. Οι δρόμοι είν’ ό,τι καλύτερο έχει να παρουσιάση η χώρα από κάθε άποψη. Ακολουθώντας τους, ξεφεύγει κανένας όχι από την κίνηση και το θόρυβο, αλλ’ από την ίδια την ανία. Η Αυστραλία κουράζει, για τον αντίθετο ακριβώς λόγο που μπορεί να κουράση ο τόπος μας. Για την έλλειψη της κίνησης, για την στέρηση ενδιαφέροντος, για την ατάραχτη ησυχία της. Ακόμα και στην πολιτική ζωή, η ατμόσφαιρα δεν φτάνει ποτέ στους παροξυσμούς που εγγίζει η δικιά μας. Για την κατάσταση της σημερινής όψης του κόσμου, οι άνθρωποι και η Κυβέρνηση δείχνονται μετρημένοι, αισιόδοξοι και... αδιάφοροι. Ανήκοντας στην Αγγλική Κοινοπολιτεία, η Αυστραλία ακολουθεί την πολιτική γραμμή που της χαράζουν τα συμφέροντα της Μεγάλης Βρεττανίας. Κι είναι αυτός ο πρώτος λόγος για την έλλειψη προσωπικότητας σαν Κράτος. Κυβερνούμενη ακόμη από την Αγγλική Αυτοκρατορία, δεν εννόησε καθαρά έως την ώρα ποιο είναι το μέλλον που ανοίγεται μπροστά της, και ποια η θέση που μέλλεται να πάρη κάποτε στον κόσμο μας.

ΧΡΗΣΤΟΣ Δ. ΛΑΜΠΡΑΚΗΣ